Adam Sedgwick

Adam Sedgwick (22. maaliskuuta 1785 Dent, Yorkshire, Englanti – 27. tammikuuta 1873 Cambridge, Englanti) oli englantilainen geologi ja eräs nykyaikaisen geologian perustajista. Hän ehdotti devonikautta geologisessa ajanlaskussa ja myöhemmin myös kambrikautta. Hän kehitti kambrikivien luokitusjärjestelmän. Hän vastusti sekä Robert Chambersin että Charles Darwinin teoriaa eläinten evoluutiosta.
Adam Sedgwick opiskeli Trinity Collegessa Cambridgen yliopistossa, ja vuonna 1810 hänestä tuli tiedekunnan jäsen. Vuonna 1817 hän otti vastaan pappisvihkimyksen, ja vuonna 1818 hänestä tuli geologian professori Cambridgessa. Hänellä ei ollut virallista geologista koulutusta, mutta hänestä tuli nopeasti aktiivinen geologian ja paleontologian tutkija. Virkakautensa aikana hän laajensi valtavasti Cambridgen yliopiston geologisia kokoelmia ja teki tärkeää kenttätutkimusta kaikkialla Britanniassa.
Sedgwickin luennot Cambridgessa olivat erittäin suosittuja; Hän oli lumoava luennoitsija, ja – aikansa perinteitä rikkoen – luennot olivat avoimia naisille, joiden Sedgwick uskoi voivan antaa merkittäviä panoksia luonnontieteisiin. Hän eteni urallaan, vuonna 1829 hänestä tuli Lontoon geologisen seuran puheenjohtaja ja vuonna 1845 Trinity Collegen vararehtori. Vararehtorina hän johti kampanjoita Cambridgen avaamiseksi muillekin kuin anglikaaneille ja akateemisten ohjelmien uudelleenjärjestelyksi.
Sedgwick oli yksi suurhahmoista aikana, jolloin suuret geologiset aikakaudet määriteltiin ja jolloin tehtiin paljon perustutkimusta. Sedgwick ja Roderick Impey Murchison esittelivät 1827 tutkimuksensa tietyistä Devonshiren kivistä. Näissä kivissä oli omaleimainen fossiilikokoelma, mikä sai heidät ehdottamaan uutta geologisen aikaskaalan jakoa – devonikautta. 1830-luvun alussa he tutkivat Walesin kiviä. Ne näyttivät olevan vanhempia kuin useimmat idässä sijaitsevat sedimenttikivet. Murchison dokumentoi erottuvan fossiilikokoelman olemassaolon, josta löydettiin hyvin vähän kaloja, mutta joka sisälsi lukuisia erityyppisiä trilobiitteja, brakiopodeja ja muita vastaavia fossiileja. Murchison nimesi tällaisia fossiileja sisältävän kivijärjestelmän siluuriksi, roomalaisten aikaan Walesin rajaseuduilla asuneen kelttiläisen heimon mukaan. Keski-Walesissa työskennellyt Sedgwick ehdotti siluurin alapuolella olevan erillisen järjestelmän olemassaoloa, jonka hän nimesi kambriksi – Walesin latinankielisen nimen Cambrian mukaan. Kaksikko esitteli vuonna 1835 yhteisen artikkelin nimeltä "Siluuri- ja kambrikausista, jossa esiteltiin järjestys, jossa vanhemmat sedimenttikerrostumat seuraavat toisiaan Englannissa ja Walesissa". Näiden kausien ja kerrosten rajan määrityksestä syntyi laajoja kiistoja.
Nuori Charles Darwin työskenteli Sedwickin assistenttinä kenttätyössä. Marraskuussa 1835, ennen kuin Darwin oli palannut Englantiin, Sedgwick luki Darwinin Etelä-Amerikan geologiaa käsittelevää työtä Lontoon geologiselle seuralle. Tämä paransi huomattavasti Darwinin mainetta tiedemiehenä; hänet otettiin seuran jäseneksi pian paluunsa jälkeen. He pysyivät ystävinä Sedgwickin kuolemaan asti, mutta Sedgwick oli järkyttynyt ja pettynyt Darwinin julkaisuihin luonnonvalinnan kautta tapahtuvasta evoluutiosta.
Sedgwick uskoi aluksi, että ylimmät pleistoseenikauden kerrostumat olivat muodostuneet Raamatun vedenpaisumuksessa, mutta perui tämän uskomuksen sen jälkeen, kun monet näistä kerrostumista osoittautuivat jäätiköiden, eivät tulvien, muodostamiksi. Sedgwick ei myöskään vastustanut evoluutiota laajassa merkityksessä – sitä tosiasiaa, että elämä Maan päällä oli muuttunut ajan myötä. Hän ei myöskään ollut nuoren Maan kreationisti; hän uskoi, että Maan täytyy olla erittäin vanha. 
Sedgwick kuitenkin uskoi elämän jumalalliseen luomiseen pitkien ajanjaksojen aikana "voimalla, jota en voi jäljitellä tai ymmärtää – mutta johon uskon, luonnon harmonioiden laeista johdetun terveen järjen oikeutetun johtopäätöksen perusteella". Sedgwick vastusti Darwinin ehdottaman mekanismin, luonnonvalinnan, ilmeistä moraalitonta ja materialistista luonnetta, jota hän piti ihmiskunnan hengellisiä pyrkimyksiä alentavana.